**Fogyatékosságról gender-szemüvegen át**

Ajánlások a fogyatékossággal élő nők

társadalmi esélyegyenlőségének előmozdításához

A fenntartható társadalmi és gazdasági növekedés megvalósításának egyik sarokköve a társadalmi egyenlőtlenségek, azon belül is a nemek közti egyenlőtlenségek csökkentése, a nők és lánygyermekek emberi, szociális és gazdasági jogainak korlátozott érvényesülése, hiszen a bennük rejlő potenciál kibontakoztatásának akadályozottsága össztársadalmi szinten - a teljesítmény és a fogyasztás oldaláról is - visszaveti a gazdasági fejlődést. A nemek közti egyenlőség előmozdítására irányuló törekvések hosszú időn keresztül figyelmen kívül hagyták a fogyatékossággal élő nőket és lánygyermekeket, akikről szinte alig, legfeljebb a sérülékeny társadalmi csoportok kontextusában, mellékesen esett szó, elmaradt a rájuk jellemző speciális hátrányok és igényeik megismerése.

A fogyatékosság kérdésköre szorosan összefügg a nemhez tartozással, ezt jelzi az a tény is, hogy ha valaki nőnek születik, a női nemhez tartozásból fakadó társadalmi hátrányok következtében a férfiaknál nagyobb eséllyel válik élete folyamán fogyatékossá. Magyarországon pl. a fogyatékossággal született csecsemők 40%-a lány, ugyanakkor a fogyatékossággal élő össznépességen belül a nők többségben vannak, sőt arányuk meghaladja a nők teljes népességen belüli részarányát. Leginkább a mentális/pszichés fogyatékossággal élők között szembetűnő részarányuk az életciklus folyamán bekövetkező növekedése: születéskor a csecsemők közt 37%-os a lányok aránya, a 40-49 éves korcsoporton belül azonban a nők már 50% feletti részarányt képviselnek[[1]](#footnote-1). Nemzetközi kutatások alapján a nők munkakörülményei, a várandósság kockázatai, a szegénység, általánosságban a nők elleni erőszak mind közrejátszanak abban, hogy a nők szerzett fogyatékossága a férfiakénál magasabb arányú. Ezek a világszerte érvényes számok már önmagukban is felvetik a fogyatékossággal élő nők helyzetének vizsgálatának és értékelésének, speciális szempontjaik megértésének szükségességét, a biológiai adottságokon túli, nyilvánvalóan nemhez kötött hátrányokban megmutatkozó társadalmi hatások feltárását és megfogalmazását, és a fogyatékossággal élő nők érdekei képviseletének felvállalását.

A világ tartósan sikeres államai élenjárnak a nemek közti egyenlőség előmozdításában, az emberi jogok érvényesülésének biztosításában, társadalmi integráció elősegítésében, annál is inkább, mert az esélyegyenlőség érdekében tett erőfeszítéseiket társadalmi beruházásnak tekintik. Amennyiben azonban egy társadalom rövid távú haszonelvűséggel viszonyul tagjaihoz, s nélkülözi a nyitottságot a másságban rejlő lehetőségek felfedezése és támogatása iránt, valójában a diszkrimináció és kirekesztés fenntartása mellett kötelezi el magát.

**A fogyatékosügy és a női jogok összekapcsolásának jelentősége**

A máig egyeduralkodó társadalmi szemlélet, mely a fogyatékosságra kizárólag egészségügyi szempontból, az egyén hiány-állapotaként tekint, mintegy kikényszeríti a fogyatékossággal élő nők és férfiak, lány- és fiúgyermekek biológiai alacsonyabb-rendűségére vonatkozó előítéleteket, fenntartja kiszolgáltatott társadalmi helyzetüket, emberi, gazdasági és szociális jogaik, emberi méltóságuk és személyi integritásuk világszerte tapasztalható, egyes országokban - így a mai Magyarországon - akár erősödő tendenciát mutató megsértését.

A fogyatékosságnak a 80-as évektől ismertté vált ún. társadalmi modellje azonban, mely szerint fogyatékossággal élők akadályozottságának oka valójában nem más, mint a kirekesztő szellemi és tárgyi társadalmi környezet - az elismert képességek és szociális készségek értelmezése, a befogadó nyelvi és írásos gyakorlat hiánya, az épített világ -, fordulópontot jelenthet a fogyatékkal élők valódi integrációját elősegítő, emberközpontú társadalmi környezet kialakításában.

A fogyatékossággal élők környezetének komplex tárgyi és szellemi akadálymentesítése, következetes kiegyenlítő és korrekciós mechanizmusok alkalmazása, azaz a horizontális elvként érvényesülő disability mainstreaming[[2]](#footnote-2) és a nemek közti egyenlőtlenségek oldását hasonlóképpen felülről, lefelé, a közpolitikák valamennyi szintjén érvényesítő gender mainstreaming egyidejű alkalmazása vezethet a fogyatékossággal élő nők és férfiak valódi integrációjához.

Hogy a biológiai nemhez tartozás a társadalmi helyzet leírásának egyik legfontosabb meghatározója, nem kevésbé igaz a fogyatékossággal élő nőkre és férfiakra. Ennek ellenére a nem szerinti megközelítés csak a legutóbbi időkben jelenik meg a vonatkozó nemzetközi emberjogi egyezményekben, kormányzati stratégiákban, törvényi szabályozásokban, a fogyatékossággal élőkről szóló egyéb dokumentumokban, amelyek többnyire még csak meg sem említik a fogyatékossággal élő nőket és lányokat, semleges nyelvezetükkel jelzik a nemek eltérő szempontjaira, helyzetére való érzékenység hiányát.

Kivételt képez ez alól három Magyarország által is elfogadott nemzetközi egyezmény, a [Fogyatékossággal Élő Személyek Jogairól szóló egyezmény](http://net.jogtar.hu/jr/gen/hjegy_doc.cgi?docid=A0700092.TV)[[3]](#footnote-3) (CRPD), az ENSZ CEDAW egyezménye[[4]](#footnote-4), továbbá az ENSZ Gyermekjogi Egyezménye[[5]](#footnote-5) (CRC), melyek felhívják a figyelmet a fogyatékossággal élő nők és lánygyermekek diszkriminációjának megszüntetése és egyenlőségük biztosítása érdekében szükséges kormányzati programok kitűzésének és végrehajtásának, az érintettek bevonásának szükségességére. E kötelezettségvállalások nyomán egyes hazai stratégiai dokumentumok, így az utóbbi években figyelmen kívül hagyott Nők és Férfiak Társadalmi Egyenlőségét Elősegítő Nemzeti Stratégia[[6]](#footnote-6), és újabban az Országos Fogyatékos-ügyi Program[[7]](#footnote-7) külön is említést tesznek a fogyatékkal élő nőkről és gyermekekről, mint többszörös diszkriminációnak kitett csoportról, illetve a helyzetük, veszélyeztetettségük feltárását célzó kutatások és adatgyűjtések szükségességéről. Az NFTE stratégia azonban a 2010-es választásokat követően kizárólag a nemzetközi kötelezettségek teljesítését bemutató kormányzati jelentésekben él, a 2015-ben elfogadott új OFP pedig ugyan említést tesz a fogyatékkal élő nőket éri többszörös diszkrimináció létezéséről, ám egyetlen beavatkozási területet nevesít: a fogyatékossággal élő gyermeket nevelő nők támogatásának szükségességét. Tekintve, hogy a fogyatékossággal élő gyermekek ellátása szinte kizárólag a nőkre hárul, és ők azok, akiknek ebben az élethelyzetben tartósan, akár élethosszig tartóan romlanak munkaerő-piaci esélyei, nő szegénységi kockázatuk, társadalmi kirekesztettségük és párkapcsolaton belüli egzisztenciális és mentális kiszolgáltatottságuk, ez a törekvés nőjogi szempontból előrelépést jelent. Ennél fogva kijelenthetjük: a fogyatékkal élő kisebb és nagyobb lányok és fiúk, fiatal felnőttek, társadalmi integrációja a női jogok szempontjából is alapvető kötelezettsége a társadalomnak.

A fogyatékossággal élő nők és lánygyermekek speciális hátrányainak feltárása, tudatosítása, kiegyenlítésére törekvés, többszörös megkülönböztetésük megszüntetése azonban egyelőre kizárólag az Európai Unió és a transznacionális fogyatékos-ügyi szervezetek szintjén merült fel, a hazai fogyatékos-ügyben tevékenykedő szakmai szervezeteken belül nem élvez prioritást ez a célkitűzés.

A fogyatékosok érdekeit képviselő fórumokat, éppúgy, mint más a nemek hierarchiáján alapuló intézményrendszereket és munkaszervezeteket, a férfiközpontú gondolkodás és a férfiak dominanciája jellemzi: a nők eltérő szempontjainak kevés a szószólója, és nincs tere. A fogyatékosok érdekképviseletének, a fogyatékosok helyzetének javítására irányuló kezdeményezéseknek, a támogató szolgáltatásoknak, a szakpolitikának komoly hiányossága, hogy szinte teljességgel nélkülözik a gender-perspektívát, azaz a nemek eltérő szempontjainak figyelembevételét, a hátrányok kiegyenlítésének célkitűzését.

A fogyatékossággal élők közt is érvényes patriarchális struktúrákat azonban a nemi szerepekre felkészítő, minden társadalmi csoportra jellemző szocializáció mellett a többségi társadalom által kevéssé ismert tradíciók is megerősítik. A múltban ugyanis a fogyatékos fiúgyermeket a családok inkább megtartották, a lánygyermekeknek azonban jóval kisebb túlélési esélyeket biztosítottak, ennél fogva a férfiak felsőbbrendűségének szemlélete a fogyatékos társadalmon belül mélyebben gyökerezik. Ez abból is fakadt, hogy a fogyatékossággal kapcsolatos hiedelmek, félelmek folytán a lánygyermekeket a női szerepekre (szülés, gondozás, háztartás vezetése) alkalmatlannak tartották, jóval inkább, mint a férfiakat a nekik dedikált társadalmi szerepre, az önállóságra, és a megélhetés előteremtésére. Hogy a férfiak látható fogyatékossága a nőkénél kevesebb társadalmi hátránnyal jár - számos a későbbiekben bemutatandó összefüggés mellett - jelzi a családtípusokra vonatkozó általános tapasztalat: a nemi szerepek tradicionális felfogásából adódóan a „vegyes”párok esetében többnyire a férfi az, aki fogyatékossággal él, hiszen a segítségre szoruló partnerről való gondoskodás egy nő számára sokkal inkább felvállalható. A fogyatékossággal élő férfiak közel fele, a nők alig több mint a negyede él házasságban, a férfiak többsége házasságban vagy élettársi kapcsolatban él. Ugyanakkor az egyedülálló fogyatékossággal élők 2/3-a nő és a fogyatékossággal élő egyszülős családokban pedig 82%-ban nő a családfenntartó[[8]](#footnote-8).

A látható fogyatékossággal nem rendelkező nők megbecsültségét mind a mai napig befolyásolja a nőkkel szembeni elvárásoknak való megfelelésük: szexuális vonzerejük, gyermekvállalási képességük. Szerep-repertoárjuk, az otthon falain kívüli érvényesülés lehetősége a férfiakénál korlátozottabb. Elsődleges, a társadalom által elvárt, egyúttal - elvben legalábbis - elismert és támogatott funkciójuk a gyermekszülés. A nők reprodukciós funkciója feletti kontroll a patriarchális társadalom legmeghatározóbb gyakorlata. A szülés képességéből levezetett női feladat az érzelmi és fizikai gondoskodás a gyermekekről, a családtagokról, a háztartásról. Ezen kötelezettségek teljesítése érdekében a nők korlátok közé szorulnak, nem, vagy csak korlátozottan lehetnek jelen a külvilág színterein: a munka világában, a döntéshozatalban, a közösségi és közéletben, a szabadidős tevékenységekben.

A fogyatékossággal élő nők társadalmi megbecsültségét jelzi, nőként és fogyatékossággal élőként mind biológiai, mind társadalmi szerepvállalásuk lehetősége egyaránt korlátozott. Nőként ma sem tekintik őket alkalmasnak a női szerepek betöltésére: sokan úgy vélik, aszexuális lények, akiknek nincs szerelmi életük, nem lehetnek anyák és nem alkalmasak a női léttel járó gondozói feladatok ellátására, általános gyakorlat, hogy gyermekvállalásukat akár fizikai beavatkozásokkal – kényszer-sterilizációval vagy kényszer-fogamzásgátlással – korlátozzák. Fogyatékossággal élőként pedig úgy szocializálódnak, úgy tekintenek rájuk, mint akik képtelenek önmagukat ellátni, másoktól függenek, segítségre szorulnak, nem képesek a társadalom hasznos tagjaiként élni. Mind a látható fogyatékossággal nem rendelkező nőtársaikhoz, mind fogyatékos férfitársaikhoz képest is kedvezőtlenebb helyzetben vannak, problémáik, sőt ők maguk is, alig láthatók.

A nőmozgalmak központi kérdésnek tekintik a biológiai alapú meghatározottsággal való szembenállást, az önrendelkezést, a reprodukciós és szexuális jogok szabad gyakorlását, a fogyatékkal élő nők speciális igényeivel egyelőre kevéssé számolnak.

A látható fogyatékossággal nem rendelkező feministák számára, akik a nők társadalmi szerepvállalását korlátozó nőfelfogás ellen lépnek fel, és szabadulni szeretnének a gondozói szerepek ellátásának egyedül nőkre háruló társadalmi elvárásától, sokáig visszahúzónak tűntek a fogyatékos nők azon vágyai, hogy betölthessék a hagyományos női szerepeket. Csupán az elmúlt egy-két évtizedben kezdődött meg a fogyatékossággal élő nőkkel közös szempontok feltárása, női csoportjaikkal való együttműködés kialakítása, láthatóak a közös érdekek képviseletére irányuló, jelenleg még ritkaságszámba menő erőfeszítések.

**A fogyatékossággal élő nők speciális szempontjai és hátrányai**

Amint azt a korábbiakban megfogalmaztuk, a fogyatékossággal élő nők számára a hagyományos női szerepek megélésének lehetősége társadalmi integrációjuk kulcskérdése. Ezért az alapvető nőjogi célkitűzések a fogyatékossággal élő nők esetében eltérő prioritásokként jelennek meg, új tartalmakkal és hangsúlyokkal gazdagodnak.

A társadalmi nemi sztereotípiák kijelölik a nők és férfiak számára a követendő viselkedésformákat, elérendő célokat és életkereteket, melyek korlátozzák az egyéneket a személyiségüknek, képességeiknek, igényeiknek leginkább megfelelő döntések meghozatalában, folyamatosan újratermelik a nemek közti hatalmi viszonyokat és egyenlőtlenségeket. A sztereotípiákat fenntartó szocializáció, a családok, az oktatás és a média által közvetített életvezetési modellek a fogyatékossággal élő lánygyermekek esetében felerősödnek, hiszen akadályozottságuk folytán az ép lánygyermekekhez képest korlátozottabb a sokszínűbb, árnyalt, a sztereotípiákat megkérdőjelező információkhoz, tapasztalatokhoz, mintákhoz való hozzájutásuk.

Tekintve, hogy a nők megbecsültségét nagyban befolyásolja a külső megjelenés, a szexuális vonzerő, a fogyatékossággal élő nők önértékelését súlyosan aláássa a nők többsége számára súlyos terhet jelentő, a szépségre, mint nőkkel szembeni elvárásra vonatkozó évezredes társadalmi mítosz, amelynek fenntartásában a legfontosabb szerepet a napjainkban a nőket jellemzően sztereotip módon, a fogyatékossággal élő nőket legfeljebb sérülékenységükben ábrázoló média tölti be.

A nőket sújtó nemi alapú sztereotípiákhoz esetükben hozzáadódnak a fogyatékosságukat érintő, önálló, autonóm életvitelhez szükséges képességek kibontakoztatását akadályozó előítéletek és sztereotípiák, esetükben felerősödik a „gyengyébbik nem” üzenet és státus: függők, gyámolítandók, sérülékenyek, passzívak, tűrniük kell, vagyis az áldozatszerep sorsuk része. Ezért a nemekhez kötődő ezek felszámolása emberi jogaik érvényesülése szempontjából a fogyatékossággal élő nőknek is alapvető érdeke.

E két hátrányhoz kötődő előítéletek együttesen, egymást erősítve, valamennyi életterületen korlátozzák őket a teljesebb élet megvalósításában, növelik kiszolgáltatottságukat, fokozzák diszkriminációnak való kitettségüket.

A kiszolgáltatott élethelyzetek, a félelem és tehetetlenség érzete és az alacsony önértékelés következtében a családokban, és főként a bentlakásos intézményekben igen gyakori a fogyatékkal élő nők bántalmazása.

A nők elleni erőszak éppúgy érinti a fogyatékossággal élő nőket, mint a többségi társadalomhoz tartozó nőtársaikat. Ugyanakkor míg az utóbbiak körében minden harmadik-negyedik nő érintett, addig a fogyatékossággal élő nők kb. háromszoros eséllyel esnek bántalmazás áldozatául, uniós kutatások szerint mintegy 80%-ukkal fordul elő életük során. Erőszaknak való kitettségük állapotukból adódóan sajátos formában jelenik meg: gyakran éppen gondozójuk bántalmazza vagy erőszakolja meg őket, míg az intézményekben élők esetében a körülmények, az összezártság növeli az erőszak kockázatát. Az áldozatok egy része – elsősorban a mentális sérültek – nincsenek tudatában annak, hogy az őket ért erőszak nem lehet része a velük való bánásmódnak, mások tisztában vannak ugyan vele, hogy sérelem érte őket, mégis inkább elhallgatják a tényeket, mert úgy gondolják, nem hinnének nekik, vagy nem jutnának segítséghez. A fogyatékkal élő bántalmazott nők számára semmilyen segítség – mentális támogatás, a bántalmazó helyzetből való kilépést segítő szolgáltatás, lakhatásra vonatkozó lehetőség nem áll rendelkezésre.

A bántalmazással és erőszakkal összefüggő esetekben, de számos más jogsérelem esetén is elmondható, hogy a fogyatékossággal élő nők jogérvényesítési lehetőségei a többségi nőkhöz képest is igen szűkösek, ismerethiányuk, mobilitási lehetőségeik korlátozottsága, anyagi nehézségeik korlátozottsága folytán. Különösen igaz ez a mentális sérültek esetében.

A fogyatékos állapotnak és a nemek közti hierarchikus viszonyoknak egyidejű következménye, hogy a fogyatékkal élő nők szegénységnek való kitettsége is nagyobb, mint a hasonló egészségi állapotban lévő férfiaké vagy ép nőtársaiké.

A szegénység, természetesen, egészségi állapotukra is visszahat: Magyarországon pl. a szűkülő ellátások következtében a szükséges gyógyszerek beszerzése is sokak számára lehetetlen vállalkozás, nem beszélve az életkörülményeket esetleg javító segédeszközök megvásárlásáról.

A fogyatékkal élő nők emellett gyakran vannak ép társaikhoz képest többszörösen veszélyeztetett helyzetben. Így például a prostitúció áldozatai között is felülreprezentáltak az enyhe értelmi fogyatékossággal élő nők, akik számára gyakran a megélhetés kizárólagos lehetősége emberi és testi integritásuk feláldozása.

A nők természetes biológiai adottsága, a gyermekszülés képessége feletti patriarchális társadalmi kontroll az egészséges nők esetében a gyermekszülést ösztönző szakpolitikákban, a fogamzásgátlás és a biztonságos terhesség-megszakítás elérhetőségének korlátozásában, a fogyatékossággal élő nők esetében éppenséggel a gyermekvállalás akadályozásában vagy ellehetetlenítésében jelenik meg. A fogyatékossággal élők egyik legfőbb követelése, a fogyatékos magzat élethez való jogának biztosítása az eugenika tragikus történelmi örökségén alapul, melynek máig ható következménye a fogyatékosság által érintett - vagy annak látszó - magzattal való várandósság megszüntetésének társadalmi elvárása és általános gyakorlata. A mentális sérültek esetében igen elterjedt - „az ő érdekükben történő” – kényszer-sterilizáció és kényszer-fogamzásgátlás. Mivel a fogyatékossággal élő nők esetében a társadalom a női képességek (szülés, gondozás) kibontakoztatását korlátozza a feltételek megteremtésének elhárításával, a legdrasztikusabb eszközök alkalmazásával, végső soron a nők testük feletti önrendelkezésének korlátozásáról van szó esetükben is. Ezért a nők szexuális és reprodukciós jogai melletti kiállás egészségi állapottól függetlenül ugyancsak valamennyi nő közös érdeke.

A fogyatékossággal élő nők gyermek vállalásához kapcsolódó diszkriminatív gyakorlata mellett a gyermek neveléséhez kapcsolódó jogok is korlátozottak, örökbefogadás, válás esetén a gyermek felügyeleti joga tekintetében is diszkrimináció éri őket.

Ha a nők jogai előmozdításának elsődleges színterén való aktív és tartós jelenlét, a politikai döntéshozatalban való részvétel a többségi nők esetében is komoly - Magyarországon az elmúlt évtizedek tapasztalatai alapján, szinte leküzdhetetlen - akadályokba ütközik, ez még inkább igaz a fogyatékossággal élő nőkre: részvételi arányuk gyakorlatilag 0%. Közéleti szerepvállalásukat, aktív állampolgárként való beleszólásukat a közügyekbe szocializációjuk mellett a fizikai állapotuknak megfelelő információk elérhetetlensége vagy akár szavazóhelyiségekbe való eljutás nehézsége is akadályozza.

Egyes területeken – a közszolgáltatásokhoz (egészségügyi ellátáshoz, közlekedéshez stb.) való hozzáférésben, az oktatásban, a pályaválasztásban és foglalkoztatásban, a saját jogú jövedelemszerzés lehetőségeit illetően - a fogyatékkal élő nőket érő diszkrimináció ugyancsak szembetűnő, helyzetük, és közülük is hatványozottan a kistelepüléseken élők helyzete, mind a többségi nőkhöz, mind a férfiakhoz képest igen kedvezőtlen.

A fogyatékossággal élő nők számára jelentős nehézséget jelent az egészségügyi rendszer és az állapotukat értékelni, ahhoz megfelelőképpen viszonyulni képes személyzet felkészületlensége, a tárgyi és személyi kompetenciák szintjén akadálymentesített környezet korlátozott elérhetősége, leginkább hiánya.

Mivel fogyatékossággal élő gyermeket nevelők gondolkodása is nemi sztereotípiákkal terhelt, a lánygyermekekkel kapcsolatban a szülők kevésbé remélik, hogy a fogyatékkal élő lányok képessé tehetők a felnőtt életre: családalapításra, munkavállalásra, ezért általában elmarad szexuális életre történő felkészítésük, és kevesebbet invesztálnak oktatásukba is. A fiúkhoz képest sokkal kevésbé készítik fel őket az önállóságra, így nagyobb arányban kerülnek intézetbe, élethosszig tartóan függő, kiszolgáltatott helyzetbe.

Az oktatásban való részvétel tekintetében elmondható, hogy a fogyatékossággal élők képzettsége messze elmarad a teljes lakosság végzettségétől. A lányok és fiúk alig több mint 60%-a végzi el az általános iskolát, az érettségiig és a felsőfokú végzettség megszerzéséig – hasonlóan a teljes lakossághoz – arányaiban több lány jut el, mint fiú. Az, hogy ma a fogyatékossággal élő lányok képzettebbek, mint a hasonló élethelyzetben lévő fiúk, nem jelenti, hogy rendelkeznek a munkaerőpiacon keresett szakmával vagy mindazokkal a képességekkel és készségekkel, amelyek biztosítanák számukra a tartós munkaerő-piaci jelenléthez szükséges alkalmazkodó-képességet. A munkaerő-piaci részvételt mutató adatok, illetve a szakmák nem szerinti szegregációja alapján – a nők kizárólag a szociális szférában vannak jelen nagyobb arányban -, kijelenthető, hogy a fiúk pályaválasztásának segítése, és munkaerőpiacra történő felkészítésük hatékonyabb, mint a lányoké.

A fogyatékossággal élő férfiak 20, a nőknek alig több mint 13 %-a tekinthető aktívnak (foglalkoztatottnak vagy munkanélkülinek) a munkaerőpiacon. Emellett a nők szinte kizárólag az alacsonyabb jövedelmet biztosító, nőiesnek mondott ágazatokban, így a szociális szférában jelennek meg magasabb az arányszámban, mint a hasonló élethelyzetben lévő férfiaké. A mobilitás, a közlekedés képessége a társadalmi és munkaerő-piaci részvétel egyik legfontosabb feltétele. A fogyatékossággal élő nők élő nők a hasonló élethelyzetben lévő férfiakhoz képest is korlátozottabb mobilitással rendelkeznek. Nemzetközi kutatások adatai szerint a fogyatékkal élő nők esetében a jövedelmi hátrányok ép nőtársaikhoz és fogyatékkal élő férfiakhoz képest is igen jelentősek.

**Ajánlások a mindenkori kormányzat és a fogyatékossággal élőket támogatásában érintett szervezetek részére**

1. **Alapértékek és alapelvek rögzítése, a törvényi szabályozás felülvizsgálata az interszekcionális hátrányok és a többszörös diszkrimináció megszüntetése szempontjából**

A társadalmi és gazdasági fenntarthatóság megvalósításához elengedhetetlen a nők és lánygyermekek, beleértve a fogyatékossággal élő nők és lányok társadalmi egyenlőségének, a diszkrimináció-mentesség és az emberi jogok biztosításának alapértékként való rögzítése. A törvényi szabályozások és fejlesztési programok szerves része kell, hogy legyen a nemi hovatartozás és fogyatékosság közötti interszekcionalitás felismerése, a többszörös diszkrimináció kiküszöbölésére irányuló törekvés.

Ennek első lépéseként szükség van a fogyatékossággal élő nők, mint hátrányos helyzetű csoport, illetve a többszörös diszkrimináció önálló nevesítése a vonatkozó törvényekben, elsődlegesen az Egyenlő Bánásmódról szóló 2003.évi törvényben. A diszkriminatív törvények, így pl. az örökbefogadást érintő szabályozás, vagy pl. a gyermekelhelyezésre vonatkozó jogalkalmazási gyakorlatok felülvizsgálata, a törvényellenes gyakorlatok, mint pl. a kényszer-sterilizáció azonnali felszámolása.

Ezzel párhuzamosan nem megkerülhető a fogyatékossággal élőket, és a gyermekeket érintő jogszabályok és azok végrehajtási mechanizmusainak felülvizsgálata a fogyatékossággal élő nők és lánygyermekek interszekcionális hátrányainak azonosítása és kezelése szempontjából.

1. **A gender and disability mainstreaming bevezetése**

A fogyatékossággal összefüggő törvényi szabályozás, intézkedések és programok értékelése egyfelől annak figyelembevételével, hogy a nők és férfiak élethelyzete biológiai különbségeik és társadalmi szerepeik miatt eltér (gender mainstreming), másfelől olyan cselekvési programok megfogalmazása, melyek a fogyatékossággal élő és fogyatékossággal nem rendelkező nők társadalmi részvétele közötti különbségek áthidalását célozzák (disability mainstreaming).

1. **Interdiszciplináris, a fogyatékossággal élő nők megbecsültségét eredményező szakpolitikai programok kialakítása és megvalósítása**

A fogyatékossággal élő nők különböző hátrányai mintegy egymásra rakódva, együttesen hatnak. Ezért speciális igényeinek megfelelő átfogó, interdiszciplináris tervekre, programokra és akciókra van szükség minden szektorban, így a diszkrimináció felszámolása, az egészségügyi szolgáltatások beleegyezésen alapuló igénybevétele és az azokhoz való jobb hozzáférés, az erőszak megelőzése és megszüntetése, az önálló életvezetésre, családi és szexuális életre felkészítő valamint a munkaerő-piaci jelenlétre felkészítő oktatás, a munka világában való érvényesülés, az igazságszolgáltatáshoz való hozzáférés, a szociális biztonság és a döntéshozatalban történő részvétel biztosítása terén.

1. **A fogyatékosságügyben érintett intézményrendszer és szervezetek gender-érzékenységének és gender-szakértelmének fejlesztése**

A kormányzatok, emberjogi kérdésekben, és fogyatékosügyben érintett intézményrendszer és a támogató szolgálatoknak rendelkezniük kell a megfelelő kompetenciákkal a döntések meghozatalához és a megvalósítás értékeléséhez, ezért ezzel összefüggésben elengedhetetlen a kormányzatban dolgozók és egyéb felelős pozícióban lévők gender-szempontokra való érzékenységének megerősítése gender-szakértők bevonásával.

A gender szakértelem beillesztése a fogyatékosságtudománnyal összefüggő képzési területek tanulmányi programjába.

Gender-szempontú kutatások lefolytatása a fogyatékossággal élő nők és lánygyermekek speciális helyzetéről, igényeiről. E kutatások szakpolitika általi hasznosításának biztosítása.

1. **Nemre szegregált adatgyűjtés**

Ahhoz, hogy hatékony közpolitikákat lehessen kialakítani, pontos és aktuális képet kell, hogy kapjunk a fogyatékossággal élő nők és lányok sokszínűségéről, életkörülményeiről és szükségleteiről. Ehhez rendszeresen gyűjtött adatokra és információkra van szükség életük legkülönbözőbb területeiről. A rendelkezésre álló nemre szegregált adatok biztosítják a fogyatékossággal élő nőknek és lányoknak az egyéb társadalmi csoportok helyzetével való összehasonlítását, e viszonyok alakulását, és az intézkedések hatásait is elemezhetjük.

1. **Az érintettek bevonása**

A fogyatékossággal nőket és és az őket képviselő szervezeteket közvetlenül be kell vonni az őket érintő adatok és információk gyűjtésébe, a szakpolitikák kialakításába, megvalósításába és monitorozásába, az azokkal kapcsolatos konzultációkba, a velük kapcsolatos programokban dolgozók felkészítésébe stb.

1. **Az érintettek sztereotípiáktól mentes képzése és oktatása**

A fogyatékos fiatalok pályaválasztásának támogatása során is tartózkodni kell a nemi alapú sztereotípiáktól, ugyanazokat a továbbtanulási lehetőségeket, ugyanazt a munkaerő-piaci perspektívát kell felkínálni a lányok és fiúk számára egyaránt. A korszerű info-technológiai megoldások és eszközök alkalmazásával hosszú távon is javíthatók az érintett a fiatal és már felnőtt nők és férfiak munkaerő-piaci esélyei. Az oktatásban biztosítani kell továbbá minden olyan készség és képesség elsajátítását, mely a fogyatékos lányokat és fiúkat, nőket és férfiakat egyaránt képessé teszi az önálló életvitelre. Támogatni kell önérvényesítési képességeik és jogtudatosságuk fejlesztését, beleértve a nemi alapú erőszakról szóló oktatást, a szexuális életre, egyenrangú párkapcsolatra és a szülői szerepre történő felkészítést. Emellett javasoljuk a fogyatékos nők önbecsülését támogató, munkavállalási készségeiket javító képzések indítását, melyek egyben fejlesztik önérvényesítő képességüket, különös tekintettel bántalmazásnak való kitettségükre, otthonukban és a lakóotthonokban egyaránt.

1. **A támogató szolgáltatások és az ellátórendszer megerősítése fogyatékossággal élő gyermeket nevelő szülők részére**

Elengedhetetlennek tartjuk a fogyatékossággal élő gyermeket nevelő szülők és közösségeik pl. mentori szolgáltatásokkal, képzéssekkel való támogatását, anyagi kiszolgáltatottságuk, szegénységük enyhítését, az ápolási tevékenységek anyagi megbecsülését, ugyanakkor választási lehetőségeik bővítését abban a tekintetben, hogy minőségi szolgáltatásokkal kombinálhassak a nekik megfelelő mertekben fogyatékkal élő gyermekük gondozását.

1. **Szemléletformáló programok**

Mind az állami, mind a privát szférában szemléletformáló kampányokra és képzésekre van szükség az interszekcionális diszkrimináció kezeléséhez, a fogyatékkal élő nőkkel és lányokkal szembeni kettős, negatív előítéletek megszüntetéséhez, a fogyatékossággal élő nők láthatóságának és társadalmi megbecsültségének erősítése érdekében.

.

1. KSH, Népszámlálás 2011 [↑](#footnote-ref-1)
2. A “disability mainstreaming” rendszerszerűen integrálja a fogyatékkal élők szükségleteit valamennyi szakpolitikába és intézkedésbe a tervezéstől a megvalósításon át, azok monitorozásáig és értékeléséig. [↑](#footnote-ref-2)
3. <http://net.jogtar.hu/jr/gen/hjegy_doc.cgi?docid=A0700092.TV> [↑](#footnote-ref-3)
4. <http://net.jogtar.hu/jr/gen/hjegy_doc.cgi?docid=98200010.TVR> [↑](#footnote-ref-4)
5. <http://net.jogtar.hu/jr/gen/hjegy_doc.cgi?docid=99100064.TV>

   ú [↑](#footnote-ref-5)
6. <http://net.jogtar.hu/jr/gen/hjegy_doc.cgi?docid=98200010.TVR> [↑](#footnote-ref-6)
7. <http://net.jogtar.hu/jr/gen/hjegy_doc.cgi?docid=98200010.TVR> [↑](#footnote-ref-7)
8. <http://www.ksh.hu/nepszamlalas/docs/tablak/fogyatekossag/11_02_03_08.xls> [↑](#footnote-ref-8)